《李大椿伯寿见示宝剑歌答之》
宋代·赵蕃

李子久不调，慷慨多雄辞。
题为宝剑篇，赠我何足知。
我为读数宝，因之重嗟咨。
尚方愿赐有朱云，櫑具带剑有不疑。
云也安能斩张禹，曼倩脱或逢胜之。
君才固有用，我病且复衰。
谁能长佩矜陆离，但取短铗歌归来。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不久卒。諡文节。